**כיבוד הורים:**

**קריאת כיוון:**

ביחידה זו נעסוק בכבוד שעלינו להפגין ביחס להורינו. נדון בשאלת הטעם של חובה זו, ובאופן שבה היא צריכה לבוא לידי ביטוי בימינו בהשוואה לאופן שבו היא באה לידי ביטוי בעבר.

**טקסט מרכזי:**

**"צריך להיזהר מאוד בכבוד אביו ואמו ובמוראם,**

**איזהו מורא?**

**לא יעמוד במקומו המיוחד לו לעמוד שם בסוד זקנים עם חבריו, או מקום המיוחד לו להתפלל.**

**ולא ישב במקום המיוחד לו להסב בביתו.**

**ולא סותר את דבריו (לא חולק עליו) ולא מכריע את דבריו בפניו, אפילו לומר נראין דברי אבא.**

**ולא יקראנו בשמו לא בחייו ולא במותו, אלא אומר: אבא מארי (אבי מורי). [...]**

**"איזהו כבוד? מאכילו ומשקהו, מלביש ומכסה, מכניס ומוציא. ויתננו לו בסבר פנים יפות".**

(שולחן ערוך, יורה דעה, סימן ר"מ)

**קריאה יחפה:**

**הצעה לפעילות:**

לתת לתלמידים לחשוב על הצגה קצרה שבו יציגו יחס של מורא בין ילדים להורים ויחס של כבוד.

אחרי ההצגה נדון בשאלות:

* מה ההבדל בין "מורא" וכבוד"?
* על פי השולחן ערוך, מה נכלל בגדר "מורא הורים" ומה נכלל בגדר "כיבוד הורים"
* איזו אווירה נוצרת בבית כאשר המורא עומד במרכז מערכת היחסים בין ההורים והילדים?
* איזו אווירה נוצרת בבית כאשר הכבוד הוא שעומד במרכז?
* הציעו הצעות נוספות שיבטאו את הרעיון של כיבוד הורים.
* איזו אווירה לדעתכם היא הטובה ביותר מבין אלו שתיארתם?

**ריבוי קולות:**

* מה הסיבה לדעתכם שיש להפגין יחס מכבד כלפי ההורים?

לפניכם תשובות שונות שנתנו על כך במרוצת הדורות, בחרו את העמדה שאיתה אתם הכי מזדהים:

כיבוד הורים זו הדרך הטובה ביותר שלנו להכיר תודה להורים שלנו על כמה מה שהם עושים עבורנו:

דואגים לנו לאוכל ושתייה, בגדים חמים ומיטה נעימה, לימודים ובילויים!

ואם אלו ההורים שהביאו אותנו לעולם – זה כמובן גם עצם החיים שלנו!

כיבוד הורים זו הדרך המשמעותית ביותר להעביר את המסורת הייחודית שלנו מדור לדור. כי המסורת הזו עוברת מאב ואם לבנים ולבנות. ולכן הכבוד שאנו מפגינים כלפי ההורים הוא למעשה לא רק כבוד אליהם, אלא כבוד לכל המסורת והתרבות שהם מנחילים לנו.

\*למורה:

לפניכם המקורות שעליהם מבוססות שתי העמדות המוצגות לעיל:

**"משרשי מצוה זו, שראוי לו לאדם שיכיר ויגמול חסד למי שעשה עמו טובה, ולא יהיה נבל ומתנכר וכפוי טובה, שזו מידה רעה ומאוסה בתכלית לפני אלקים ואנשים. ושיתן אל לבו כי האב והאם הם סיבת היותו בעולם, ועל כן באמת ראוי לו לעשות להם כל כבוד וכל תועלת שיוכל, כי הם הביאוהו לעולם, גם יגעו בו כמה יגיעות בקטנותו".**

(ספר החינוך, מצוה לג)

"**נמצאנו למדים כי כבוד אב ואם הוא התנאי היסודי לנצחיותה של האומה הישראלית. על ידי האב והאם נותן ה' לילד לא לבד את הוויתו הפיסית, אלא הם למעשה גם החוליה המקשרת את הילד אל העבר היהודי ויעשה אותו לבן ישראל ולבת ישראל. מידי ההורים מקבל הילד את מסורת התעודה הישראלית, המעוצבת בדעת, בהליכות ובדרכי חינוך, והם מוסרים לו את דבר ההיסטוריה ואת דבר התורה למען ינחילום גם הוא לבניו אחריו בבוא הזמן. כשם שעיני הבן אל הוריו, כן תהיינה אלין עיני ילדיו בבוא הזמן. אלמלא הקשר בין אבות ובנים- תנותק שרשרת הדורות, תאבד תקוות העבר היהודי לגבי העתיד והאומה הישראלית תחדל מלהיות. אכן גדולה חשיבותם של ההורים בישראל, ולפיכך יחדה להם התורה מקום נכבד בעשרת הדברות".**

(הרש"ר (רבי שמשון רפאל) הירש, שמות כ', י"ב ד"ה הדבור הראשון)

**רלוונטיות:**

מערכת היחסים בין הורים וילדים השתנו מאוד בימינו לעומת מה שהיה קיים בימי קדם.

לכן אפשר שדברים רבים מהדברים של השולחן ערוך שהיו רלוונטיים בעבר פחות רלוונטיים בימינו.

בנוסף, כיבוד ההורים שעליו מדבר השולחן ערוך פונה לא רק לילדים צעירים, אלא גם למבוגרים שצריכים לכבד את הוריהם הזקנים.

1. **סמנו בצבע ירוק את הדברים אותם אתם נוהגים בביתכם.**
2. **סמנו בצבע כחול את הדברים שאתם חושבים שחשוב ונכון לקיים.**
3. **סמנו בצבע אדום את הדברים שבעיניכם לא נכונים, ולא צריך לקיים.**

כפי שאפשר ללמוד מדברי ה"שולחן ערוך", הפירוש המעשי של "כבד את אביך ואת אימך" כולל מעשים אותם אסור לעשות ומעשים אותם נכון וחשוב לעשות.

ערכו רשימה של "מצוות עשה"- שיש לעשות בכדי לכבד את ההורים. ו"מצוות לא תעשה"- שאסור לעשות כלפי ההורים, בכדי לשמור על הכבוד שלהם:

|  |  |
| --- | --- |
| **עשה** | **לא תעשה** |
|  |  |
|  |  |
|  |  |
|  |  |

**תוספתא:**

כיבוד הורים הוא ערך שקיים לא רק במסורת היהודית אלא גם בתרבויות רבות אחרות. יתרה מכך, קראו את הסיפור של חכמים על אודות כיבוד הורים ובדקו – מיהו דמות המופת שהם לומדים ממנה מהו כיבוד הורים? מה אנחנו יכולים ללמוד מכאן על היחס של חכמים לבני תרבויות אחרות ולמסורות דתיות אחרות?

"שאלו את ר' אליעזר : "עד היכן כיבוד אב ואם?"

(כלומר, עד כמה יש לכבד את ההורים?)

אמר להם: "צאו וראו מה עשה עובד כוכבים [=גוי] אחד לאביו באשקלון

ודמא בן נתינה שמו".

בקשו ממנו חכמים אבנים לאפוד בששים ריבוא שכר (הרבה מאוד כסף),

והיה מפתח מונח תחת מראשותיו של אביו ולא ציערו.

(כלומר, המפתח לכספת עם האבן היקרה היה מונח מתחת לכר שעליו שם אביו את ראשו, בשעה שישן. וכיוון שלא רצה דמא בן נתינה להעיר ולצער את אביו, הוא וויתר על הכסף הרב שהציעו לו חכמים)

לשנה האחרת נתן הקב"ה שכרו שנולדה לו פרה אדומה (היא הפרה ממנה היו מכינים את האפר שטיהר את הטמאים בתקופת בית המקדש) בעדרו.

נכנסו חכמי ישראל אצלו.

אמר להם: "יודע אני בכם שאם אני מבקש מכם כל ממון שבעולם אתם נותנין לי (יוון שפרה אדומה היא יוצאת דופן ביותר וקשה להשיגה),

אלא אין אני מבקש מכם אלא אותו ממון שהפסדתי בשביל כבוד אבא".

(תלמוד בבלי מסכת קידושין, דף לא עמוד א)